કૃષ્ણનું દર્શન, ગીતા ઉપનિષદ સમકક્ષ ગણાઈ છે. તેને ઉપનિષદનો દરજ્જો મળ્યો છે. ઘણા અંશે ઉપનિષદનું જ્ઞાન ગીતામાં પડઘાયું પણ છે. ઉપનિષદના જ્ઞાનના સમન્વય જેવી ગીતા છે એટલે હિન્દુ દર્શનમાં આદ્યાત્મિક પ્રવાસના પ્રારંભ માટેના ગ્રંથો, ‘પ્રસ્થાનત્રયી’માં ઉપનિષદો અને બ્રહ્મસૂત્રની સાથે ગીતાને મૂકવામાં આવી છે. પંડિતોએ એવો નિયમ પ્રાચિનકાળમાં ઘડી કાઢ્યો હતો કે જે વિદ્વાન એવું સિદ્ધ કરી આપે કે પોતાના સંપ્રદાયના આદેશો, માન્યતાઓ, સિદ્ધાંતો પ્રસ્થાનત્રયી સાથે સુસંગત છે તેને આચાર્યની પદવી આપવામાં આવે છે. એટલે બધા સંપ્રદાયોના આચાર્યોએ ગીતા પર ભાષ્યો લખ્યાં છે અને દરેકે એ વાત સિદ્ધ કરવાની કોશિશ કરી છે કે ગીતા તો અમારા ધર્મ સાથે જ, અમારા ધર્મમાં બતાવેલા માર્ગ સાથે જ, એના વચનો સાથે જ સૌથી વધુ બંધ બેસતી, સુસંગત છે. આનાથી થયું એવું છે કે ગીતા અને કૃષ્ણ બધા જ સંપ્રદાયના થઈ ગયા છે અને ગીતા હિન્દુ ધર્મનો મહત્ત્વનો ગ્રંથ બની ગઈ છે. હિન્દુ ધર્મના અનેક ફાંટા છે એટલે અન્ય ધર્મોની જેમ તેનો એક જ કોઈ ગ્રંથ નથી. ઇસ્લામમાં કુરાન અને ખ્રિસ્તીમાં બાઇબલ છે તેવો કોઈ એક નિશ્ચિત ગ્રંથ હિન્દુ ધર્મનો નથી એટલે કોર્ટમાં સોગંદ લેવા માટે ભગવદ્ ગીતાને પસંદ કરવામાં આવી છે.